IMISLab/GreekWikipedia huggingface dataset:
Χουάν Πάμπλο Βαουλέτ

Ο Χουάν Πάμπλο Βαουλέτ (ισπανικά: Juan Pablo Vaulet) ή απλά Χουάν Βαουλέτ (Κόρδοβα, 22 Μαρτίου 1996) είναι Αργεντινός επαγγελματίας καλαθοσφαιριστής. Με ύψος 1,98 μέτρα αγωνίζεται ως σμολ φόργουορντ για την ισπανική Μανρέσα.

 Το 2014, ο Βαουλέτ ξεκίνησε την επαγγελματική του σταδιοδρομία, υπογράφοντας με την Μπαΐα Μπάσκετ της πρώτης κατηγορίας Αργεντινής. Στην πρώτη του σεζόν, είχε μέσο όρο 7,2 πόντους και 4,1 ριμπάουντ σε 34 αγώνες. Ο Βαουλέτ μπήκε στο ΝΒΑ Ντραφτ του 2015 ως ο νεότερος διεθνής πρώτος συμμετέχων που παρέμεινε επιλέξιμος την ημέρα του ντραφτ. Στις 25 Ιουνίου 2015, οι Σάρλοτ Χόρνετς τον επέλεξαν ως την 39ο συνολική επιλογή και αργότερα αντάλλαξαν τα δικαιώματά του στους Μπρούκλιν Νετς με αντάλλαγμα δύο μελλοντικές επιλογές δεύτερου γύρου και μετρητά. Στις 18 Ιουλίου 2019, ο Βαουλέτ υπέγραψε διετές συμβόλαιο με την ισπανική Μανρέσα.Στις 6 Ιουλίου 2021, ανακοινώθηκε ότι ο Βαουλέτ θα ενταχθεί στην AEK, η οποία συμμετέχει στο Μπάσκετμπολ Τσάμπιονς Λιγκ μετά τους Ολυμπιακούς Αγώνες του Τόκιο. Στις 21 Αυγούστου 2021, η μεταγραφή πραγματοποιήθηκε επίσημα με διετή συμφωνία. Μέχρι τον Δεκέμβριο που αποχώρησε από την ομάδα ήταν βασικό στέλεχος, έχοντας όμως χαμηλούς μέσους όρους (4.6 πόντοι, 3.2 ριμπάουντ και 1.6 ασίστ). Στις 21 Δεκεμβρίου ανακοινώθηκε από την ισπανική Μανρέσα. Ο Βαουλέτ υπήρξε βασικός παίκτης της Αργεντινής σε πολλές διοργανώσεις νέων της FIBA. Χουάν Βαουλέτ στο acb.com (ισπανικά) Προφίλ στο USBasket.com Χουάν Βαουλέτ στο RealGM
Αντώνιος, ιππότης Γκριμάλντι

Ο Αντώνιος ιππότης [του] Γκριμάλντι, γαλλ.: Antoine le Chevalier [de] Grimaldi, (Παρίσι, 2 Οκτωβρίου 1697 – Μονακό, 28 Νοεμβρίου 1784) ήταν ο de facto ηγεμόνας του Μονακό μεταξύ 1732 και 1784. Ήταν νόθος γιος του Aντωνίου Α΄ Πρίγκιπα του Μονακό και της χορεύτριας Ελισάβετ Ντυφόρ (ονομαζόμενη Babé), αναγνωρίστηκε από τον πατέρα του το 1715. Ήταν ηγεμόνας του Μονακό με την ιδιότητα του αντιβασιλιά για τον απόντα Πρίγκιπα.

 Ο ιππότης του Γκριμάλντι έγινε γενικός κυβερνήτης του Μονακό στις 20 Μαΐου 1732, όταν ο κουνιάδος του Ιάκωβος Α΄ Πρίγκιπας του Μονακό και ο νεαρός ανιψιός του Ονορέ Γ΄ Πρίγκιπας του Μονακό μετακόμισαν στο Οτέλ Ματινόν στο Παρίσι και παρέμειναν εκεί, ακόμη και μετά την ανακήρυξη το 1734 του Ονορέ Γ΄ ως Πρίγκιπα του Μονακό. Αυτή η κατάσταση παρέμεινε ίδια για μισό αιώνα μέχρι το θάνατο του Αντωνίου το 1784, όταν ο Ονορέ Γ' ήταν ήδη 64 ετών. Ο Αντώνιος ιππότης Γκριμάλντι ήταν ένας ικανός αντιβασιλιάς. Για παράδειγμα, επέτυχε να κρατήσει το Μονακό έξω από τον Πόλεμο της Αυστριακής Διαδοχής (1740–1748). Δεν νυμφεύτηκε και απεβίωσε στις 28 Νοεμβρίου 1784. Τα λείψανά του μεταφέρθηκαν το 1966 στην Αψίδα του Καθεδρικού Ναού του Μονακό. Κατάλογος ηγεμόνων του Μονακό
Μεσιέ 35

Το Μεσιέ 35 (γνωστό και ως M 35 και NGC 2168) είναι ανοικτό σμήνος σε απόσταση περίπου 2.800 ετών φωτός στον αστερισμό Δίδυμοι. Το σμήνος απλώνεται σε μία περιοχή του ουρανού συγκρίσιμη με το μέγεθος της πανσέληνου.

 Το Μεσιέ 35 ανακαλύφθηκε από τον Φιλίπ Λουά ντε Σεζώ το 1745 και ανακαλύφθηκε αργότερα ανεξάρτητα από τον Τζον Μπέβις πριν το 1750. Ο Σαρλ Μεσιέ το προσέθεσε στον κατάλογό του τις 30 Αυγούστου 1764, αναγνωρίζοντας την ανακάλυψη του Τζον Μπέβις. Το Μεσιέ 35 αποτελείται από αρκετές εκατοντάδες άστρα, εκ των οποίων 120 είναι λαμπρότερα από μέγεθος 13. Ο συνολικός αριθμός των μελών του σμήνους κυμαίνεται από 200 σε 500. Η διάμετρός του είναι περίπου 25 έτη φωτός και η ηλικία του είναι περίπου 100 εκατομμύρια έτη. Η μάζα του Μεσιέ 35 έχει υπολογιστεί με βάση τη μέθοδο υπολογισμού μάζας Λέοναρντ-Μέριττ, που βασίζεται στις ταχύτητες των μελών του, μεταξύ 1.600 και 3.200 ηλιακών μαζών.Το Μεσιέ 35 αποτελείται από πολλά άστρα που είναι κίτρινοι και πορτοκαλί γίγαντες. Το λαμπρότερο μέλος του, που βρίσκεται στην κύρια ακολουθία είναι ένα άστρο φάσματος Β3 και φαινόμενο μέγεθος +8,2. Messier 35, SEDS Messier pages Αρχειοθετήθηκε 2010-01-18 στο Wayback Machine. Το M35 και το πυκνό σμήνος NGC 2158 απεικονισμένα από ένα ημιεπαγγελματικό τηλεσκόπιο Amateur
Λόφος Προφήτη Ηλία (Χαϊδάρι)

Ο Λόφος Προφήτη Ηλία στο Χαϊδάρι βρίσκεται μεταξύ της Ιεράς Οδού και της Λεωφόρου Αθηνών, γύρω στα 2 χλμ. νοτιοανατολικά της Μονής Δαφνίου. Καταλαμβάνει 55 στρέμματα, με πλούσια χλωρίδα που αποτελείται κυρίως από πεύκα, βελανιδιές, κυπαρίσσια, ευκαλύπτους, πλατάνια, μυρτιές, συκιές, ιτιές, ελιές, χαρουπιές και φοίνικες. Από την κορυφή του, όπου υπάρχει και το ομώνυμο εκκλησάκι, η θέα φτάνει έως το Σαρωνικό κόλπο. Στην αρχαιότητα ο λόφος ήταν το χαρακτηριστικό σημείο που συμβόλιζε την άφιξη στην πόλη των Αθηνών καθώς προσέφερε στους ταξιδιώτες θαυμάσια εικόνα όλης της πόλης από ψηλά.

 Ο μικρός ναός του Προφήτη Ηλία στην κορυφή του λόφου, χρονολογείται πιθανότατα στη μεταβυζαντινή περίοδο. Πρόκειται για καμαροσκέπαστη βασιλική αρχικών διαστάσεων 4x7,4 μ., με ημικυκλική αψίδα ιερού. Ο Ορλάνδος αναφέρει ότι δίπλα στο κατώφλι της εκκλησίας υπήρχε αποσπασματικό θωράκιο με ανάγλυφη διακόσμηση ροδάκων και πυροστροβίλων. Τα θέματα αυτά ήταν συνήθη κατά τον 10ο και τον 11ο αιώνα, οπότε πιθανόν το θωράκιο να ανήκε σε προγενέστερο κτίσμα, στη θέση του οποίου χτίστηκε ο σημερινός ναός. Ο Προφήτης Ηλίας αναφέρεται ότι υπήρξε μετόχι της μονής Δαφνίου. Στα μέσα του 19ου αιώνα στο μετόχι έμενε ο μοναχός Ακάκιος, ο οποίος επέκτεινε το ναό προς τα δυτικά, όπου κατασκευάστηκε πρόναος. Κατά μήκος της νότιας πλευράς, προστέθηκε παρεκκλήσι αφιερωμένο στον Άγιο Τιμόθεο και την Αγία Μαύρα. Με αυτές τις επεκτάσεις ο ναός απέκτησε διαστάσεις 5,1x11,75 μ. Ιστοσελίδα Δήμου Χαϊδαρίου
Mu isamaa, mu õnn ja rõõm

Το Mu isamaa, mu õnn ja rõõm ("Γενέτειρα γη μου, χαρά και απόλαυσή μου") είναι ο εθνικός ύμνος της Εσθονίας Οι στίχοι γράφτηκαν από τον Johann Voldemar Jannsen και προσαρμόστηκαν το 1848 στη μουσική του Fredrik (Friedrich) Pacius η οποία είναι επίσης η μουσική του φινλανδικού ύμνου: Maamme ("Vårt land" στα σουηδικά).

 Mu isamaa, mu õnn ja rõõm, kui kaunis oled sa! Ei leia mina iial teal see suure, laia ilma peal, mis mul nii armas oleks ka, kui sa, mu isamaa!Sa oled mind ju sünnitand ja üles kasvatand; sind tänan mina alati ja jään sull' truuiks surmani, mul kõige armsam oled sa, mu kallis isamaa!Su üle Jumal valvaku mu armas isamaa! Ta olgu sinu kaitseja ja võtku rohkest õnnista, mis iial ette võtad sa, mu kallis isamaa! Γενέτειρα γη μου, χαρά και απόλαυσή μου Πόσο ωραία εσύ και λαμπρή Και πουθενά στον κόσμο Δεν μπορεί να βρεθεί ένα τέτοιο μέρος Τόσο αγαπημένη όσο είσαι εσύ από μένα, Αγαπημένη μου γενέτειρα !Μεγαλώνοντας από μωρό στάθηκα στο χώμα σου Του οποίου η θεία χάρη ανακουφίζει το μόχθο μου Με την τελευταία μου πνοή σε ευχαριστώ γιατί αληθινός ως το θάνατο θα παραμείνω για πάντα Ω αξιέπαινη, πολυαγαπημένη και εκλεκτή Εσύ, ακριβή μου πατρίδα !Είθε ο Θεός στον Παράδεισο να σε προστατεύει, Μοναδική και ακριβή μου γη! Είθε Εκείνος να είναι φρουρός και ασπίδα, Για πάντα Εκείνος να σε ευλογεί και να σε κατευθύνει, Ω φιλεύσπλαχνα να είναι όλα τα έργα σου, Ακριβή μου πατρίδα! Προεδρία της Δημοκρατίας της Εσθονίας. Εσθονικός εθνικός ύμνος.
Μιθριδάτης της Κολχίδας

Ο Μιθριδάτης (άκμασε το 83 π.Χ.) από τη Δυναστεία των Μιθριδατιδών ήταν πρίγκιπας τού Πόντου, που ο πατέρας του τον έκανε ηγεμόνα της Κολχίδος.

 Ήταν ο πρωτότοκος γιος τού Μιθριδάτη ΣΤ΄ τού Πόντου και της αδελφής του Λαοδίκης, η οποία εκτελέστηκε για απιστία από αυτόν. Ο Μιθριδάτης ο νεότερος υπηρέτησε πιστά τον πατέρα του κατά τον Α΄ Μιθριδατικό Πόλεμο εναντίον της Ρώμης και ηττήθηκε από τον Ρωμαίο Γ. Φ. Φιμβρία στον Ρύνδακο της Μ. Ασίας το 85 π.Χ.. Διέφυγε στην Πέργαμο, όπου συνάντησε τον πατέρα του. Και εκεί τους καταδίωξε ο Φιμβρίας, οπότε έφυγαν μέσω της θάλασσας. Έπειτα από τον πόλεμο ο Μιθριδάτης ΣΤ΄ έπρεπε να ασχοληθεί με τις αναστατώσεις των μακρινών υποτελών του, όπως αυτών της Κολχίδας στα ανατολικά τού Εύξεινου Πόντου. Για το βασίλειο η Κολχίδα κατείχε θέση κλειδί και παρείχε άνδρες και πρώτες ύλες. Οι Κόλχιοι, δυσαρεστημένοι με την πρότερη διοίκηση, ζήτησαν από τον βασιλιά να τους στείλει τον πρωτότοκο γιο του ως ηγεμόνα. Όταν ο Μιθριδάτης ΣΤ΄ συγκατένευσε, οι Κόλχιοι επέστρεψαν στη συμμαχία τους. Η τοποθέτηση τού Μιθριδάτη τού νεότερου μάλλον έγινε ταυτόχρονα με τον διορισμό τού Μαχάρη, άλλου γιού τού βασιλιά, ως αντιβασιλιά στον Κιμμέριο Βόσπορο. Τα 119 μπρούτζινα νομίσματα που βρέθηκαν σε θησαυρό στο Βάνι της Γεωργίας, ίσως τα έκοψε ο Μιθριδάτης της Κολχίδας. Η βασιλεία του στην Κολίδα έγινε με τόση επίδειξη εύνοιας από τους υπηκόους του, που ο πατέρας του ζήλεψε. Σύμφωνα με τον ιστορικό Αππιανό τον Αλεξανδρέα ο Μιθριδάτης ΣΤ΄ υποπτεύθηκε, ότι η ανάπτυξη της Κολχίδας θα έκανε φιλόδοξο τον γιο του, ώστε να επιδιώξει τη βασιλεία. Έτσι τον κάλεσε, τον έθεσε σε περιορισμό με χρυσά δεσμά και αργότερα τον εκτέλεσε. Ο βασιλιάς έστειλε έπειτα έναν έμπιστό του από την Αμάσεια, τον Μοαφέρνη, μεγάλο θείο τού Στράβωνα, να διοικήσει την Κολχίδα. Magie, David (2015). Roman Rule in Asia Minor, Volume 1. Princeton University Press. p. 227. ISBN 1400849799. Braund, David (1994). Georgia in Antiquity: A History of Colchis and Transcaucasian Iberia, 550 BC–AD 562. Oxford: Oxford University Press. pp. 4, 157–159. ISBN 0-19-814473-3.
Μάγια Βουοστσόφσκα

Η Μάγια Μαρτίνα Βουοστσόφσκα (πολωνικά: Maja Martyna Włoszczowska) (γενν. 9 Νοεμβρίου 1983, Βαρσοβία) είναι Πολωνή αθλήτρια ορεινής ποδηλασίας. Είναι η αργυρή Ολυμπιονίκης του 2008 και του 2016 στην ποδηλασία ανώμαλου εδάφους. Είναι μέλος της Διεθνούς Ολυμπιακής Επιτροπής (ΔΟΕ).

 Η Βουοστσόφσκα κέρδισε το αργυρό μετάλλιο στην ορεινή ποδηλασία στους Θερινούς Ολυμπιακούς Αγώνες του 2008 στο Πεκίνο της Κίνας. Από το 2009, έχει δανείσει το όνομά της σε έναν αγώνα ποδηλασίας ανώμαλου εδάφους στην πόλη της Γελένια Γκούρα, που ονομάζεται «Αγώνας Τροπαίου Γελένια Γκούρα Μάγια Βουοστσόφσκα». Αναβάτες όπως ο Μιγκέλ Μαρτίνες, η Κάθριν Πέντρελ και η Μέρι ΜακΚόνελουγκ έχουν λάβει μέρος σε αυτό. Η Βουοστσόφσκα έγινε η παγκόσμια πρωταθλήτρια στην ελίτ ορεινή ποδηλασία ανώμαλου εδάφους το 2010. Στο Παγκόσμιο Πρωτάθλημα του 2011, ήταν σε καλή θέση για να διατηρήσει τον τίτλο της, αλλά έχασε πάνω από ένα λεπτό λόγω σκασμένου ελαστικού και τερμάτισε στη δεύτερη θέση, 28 δευτερόλεπτα πίσω από την Κάθριν Πέντρελ. Τον Ιούνιο του 2015, κέρδισε το χάλκινο μετάλλιο στην ορεινή ποδηλασία ανώμαλου εδάφους στους εναρκτήριους Ευρωπαϊκούς Αγώνες. Τον Αύγουστο του 2016, η Βουοστσόφσκα κέρδισε το αργυρό μετάλλιο στην ορεινή ποδηλασία στους Θερινούς Ολυμπιακούς Αγώνες στο Ρίο ντε Τζανέιρο της Βραζιλίας. Ήταν στην αρχική λίστα του Ευρωπαϊκού Πρωταθλήματος Ανώμαλου Εδάφους του 2018 και τερμάτισε 4η. Για τα αθλητικά της επιτεύγματα, έλαβε: Χρυσός Σταυρός της Αξίας το 2008.
Θυμελαία

Η θυμελαία (Thymelaea) είναι γένος αειθαλών φυτών, που περιλαμβάνει θάμνους και πόες ιθαγενείς των χωρών της Μεσογείου, των Καναρίων Νήσων και της κεντρικής Ευρώπης, ενώ ανατολικά η γεωγραφική κατανομή της φθάνει μέχρι την κεντρική Ασία.

 Η ονομασία του γένους είναι συνδυασμός των αρχαίων ελληνικών λέξεων θύμος (= θυμάρι) και ἐλαία (ελιά), μια αναφορά στην ομοιότητα του φυλλώματος της θυμελαίας με εκείνο του θυμαριού και του καρπού της με τον καρπό της ελιάς. Παλαιότερα τα είδη της θυμελαίας ταξινομούνταν στο γένος Passerina, η ονομασία της οποίας, από τη λατινική λέξη passer = σπουργίτης, οφείλεται στην υποτιθέμενη ομοιότητα του σχήματος του καρπού της θυμελαίας με το σχήμα του ράμφους του σπουργιτιού. Σήμερα υπάρχει απλώς το είδος Thymelaea passerina, ενώ το γνωστότερο είδος, το θυμελαία η τριχωτή (Thymelaea hirsuta), αποκαλείται συνήθως στην Ελλάδα άγρια γερόκλαδα (τα).Σήμερα αναγνωρίζονται γενικώς περί τα τριάντα είδη θυμελαίας, τα εξής: Thymelaea antiatlantica Thymelaea aucheri Thymelaea broteriana Thymelaea calycina Thymelaea cilicica Thymelaea coridifolia Thymelaea dioica Thymelaea granatensis Thymelaea gussonei Thymelaea hirsuta Thymelaea lanuginosa Thymelaea lythroides Thymelaea mesopotamica Thymelaea microphylla Thymelaea myrtifolia Thymelaea nitida Thymelaea passerina Thymelaea procumbens Thymelaea pubescens Thymelaea putorioides Thymelaea ruizii Thymelaea salsa Thymelaea sanamunda Thymelaea sempervirens Thymelaea subrepens Thymelaea tartonraira Thymelaea tinctoria Thymelaea virgata Thymelaea virescens Thymelaea villosa Τα είδη της Thymelaea στη Flora Europaea Η παρουσία του γένους στο Πακιστάν από το efloras.org
Γουλβερχάμπτον

Το Γουλβερχάμπτον (αγγλικά: Wolverhampton) είναι πόλη και μητροπολιτική περιοχή των Δυτικών Μίντλαντς στην Αγγλία. Το 2011 είχε πληθυσμό 249.900, αποτελώντας τη 12η μεγαλύτερη πόλη της Αγγλίας.

 Στο Γουλβερχάμπτον βρίσκεται η έδρα της ποδοσφαιρικής ομάδας Γουλβς. Στο Γουλβερχάμπτον έχει γεννηθεί ο διάσημος τραγουδιστής και μέλος των One Direction, Λίαμ Πέιν, γνωστος και ως Mrs Horan. BBC Black Country Οδηγός Πόλης Express & Star Αρχειοθετήθηκε 2007-04-06 στο Wayback Machine. Εταιρία Ιστορίας και Καταγωγής του Γουλβερχάμπτον City of Wolverhampton College University of Wolverhampton Wolverhamptonhistory.org
Λαγόχορτο

Το λαγόχορτο (επιστ. ονομ.: Tragopogon porrifolius – Τραγοπώγων ο πρασόφυλλος) είναι μονοετές, διετές ή πολυετές καλλωπιστικό φυτό το οποίο ανήκει στην οικογένεια των Συνθέτων. Το φυτό είναι ιθαγενές στην περιοχή της Μεσογείου αλλά έχει εισαχθεί επιτυχημένα και σε άλλες περιοχές. Τα φύλλα και οι ρίζες του είναι εδώδιμες. Αποκαλείται επίσης «γένια του λαγού», «λαγομούστακα», «λαγονούρι», «σκούλος» και «γένια του τράγου».

 Το φυτό φτάνει σε ύψος μεταξύ 30-120 εκατοστών και οι ρίζες του είναι λευκές, σαρκώδεις και συνήθως διακλαδίζονται, σχηματίζοντας ριζώματα. Έχει ένα κεντρικό βλαστό, ο οποίος είναι συνήθως χωρίς διακλαδώσεις, που περιέχει ελαφρά πικρό, γαλακτώδη χυμό. Τα φύλλα του είναι ανοιχτοπράσινα, στενόμακρα και λογχοειδή, με βαθιά αυλάκωση στο μέσο. Τα άνθη του έχουν διάμετρο περίπου πέντε εκατοστά και περιβάλλονται από οκτώ πράσινα μακρόστενα βράκτια, τα οποία είναι μακρύτερα από τα πέταλα. Έχουν ελαφρώς μωβ χρώμα. Είναι ερμαφρόδιτα και η επικονίαση γίνεται από έντομα. Τα άνθη είναι χαρακτηριστικά διότι ανοίγουν μόνο τις πρωινές ώρες και κλείνουν μετά το μεσημέρι. Ο καρπός είναι αχαίνιο με μήκος τέσσερα εκατοστά και αυλακωτή επιφάνεια το οποίο φέρει μακριές τρίχες (πάππος). Οι βλαστοί και τα φύλλα του τρώγονται βρασμένα μαζί με άλλα χόρτα ως σαλάτα ή χρησιμοποιούνται σε μείγματα για χορτόπιτες. Η γεύση του είναι ελαφρώς πικρή. Η ρίζα τρώγεται και σκέτη. Χρησιμοποιείται επίσης ως διουρητικό και καθαρτικό. Έγχυμά του χορηγείται σε αρθρίτιδες, ρευματισμούς και παθήσεις του δέρματος. Το φυτό καλλιεργείται στην Ευρώπη από τον 15ο και 16ο αιώνα μέχρι σήμερα για τη ρίζα του, ενώ πιθανόν στην Ελλάδα και στην Ιταλία καλλιεργείται από την αρχαιότητα. Καλλιεργείται επίσης στη Χιλή και την Ινδία. Σκορζονέρα
Μητροπολίτης Νεαπόλεως και Σταυρουπόλεως Διονύσιος

Ο Μητροπολίτης Νεαπόλεως και Σταυρουπόλεως Διονύσιος Λαδόπουλος (1929-2008) ήταν Έλληνας επίσκοπος της Εκκλησίας της Ελλάδος, Μικρασιατικής καταγωγής. Διετέλεσε Μητροπολίτης Νεαπόλεως και Σταυρουπόλεως από το 1974 έως το 2004.

 Ο κατά κόσμον Ιωάννης Λαδόπουλος γεννήθηκε στο Καστέλλι Κρήτης το 1929 έλκων την καταγωγή από τη Σμύρνη. Αποφοίτησε από τη Θεολογική Σχολή της Χάλκης το 1965. Διάκονος χειροτονήθηκε το 1955 και Πρεσβύτερος το 1960. Στις 26 Μαΐου 1974 χειροτονήθηκε Μητροπολίτης της νεοσύστατης Μητροπόλεως Νεαπόλεως και Σταυρουπόλεως. Στο διάστημα της αρχιερατείας του κτίσθηκαν και ανακαινίσθηκαν εκ βάθρων τριάντα ναοί. Συνέβαλε επίσης στην αποπεράτωση πολλών υφιστάμενων ιερών ναών. Ακόμη, χειροτόνησε πολλούς νέους ιερείς. Με μέριμνα και επίβλεψη του Μητροπολίτη Διονυσίου οργανώθηκαν πολλές δομές της Μητρόπολης όπως παιδικοί σταθμοί, βιβλιοθήκες, κατασκηνώσεις, ενοριακές τράπεζες αίματος, ενοριακά συσσίτια και τράπεζες τροφίμων, Εκκλησιαστικό Γυμνάσιο και Λύκειο, μαθητικά και φοιτητικά οικοτροφεία κ.ά. Καθιέρωσε ως συμπολιούχο της Νεάπολης τον Άγιο Γεώργιο τον Νεαπολίτη (εκ Νεαπόλεως Μικράς Ασίας) και ανέδειξε και άλλους τοπικούς αγίους όπως τον άγιο νεομάρτυρα Αθανάσιο τον Κουλακιώτη που μαρτύρησε στην Ξηροκρήνη και τον άγιο Ακάκιο τον Ασβεστοχωρίτη. Στις 25 Αυγούστου 2004 παραιτήθηκε για λόγους υγείας. Εκοιμήθη στις 8 Αυγούστου 2008 και ετάφη στο προαύλιο του Καθεδρικού Ναού Τιμίου Προδρόμου Νεαπόλεως τον οποίο ο ίδιος είχε εγκαινιάσει.
Αγγαίος

Ο Αγγαίος (εβραϊκά: חַגַּי, κοινή: Ἀγγαῖος, λατινικά: Aggaeus) ήταν ένας από τους 12 μικρούς (ελάσσονες) προφήτες του Ισραήλ, ο οποίος προφήτευσε τον ερχομό του Μεσσία. Η μνήμη του γιορτάζεται στις 16 Δεκεμβρίου. Ο Αγγαίος κατατάσσεται ως δέκατος στη σειρά των μικρών προφητών, και ο πρώτος που έκανε προφητεία μετά την αιχμαλωσία (μεταιχμαλωσιακός).

 Ο Αγγαίος πιθανόν γεννήθηκε στη Βαβυλώνα και βρισκόταν ανάμεσα στους πρώτους εξόριστους Εβραίους, που μετά από το διάταγμα του Κύρου επέστρεψαν στην Ιερουσαλήμ. Το Έσδρας Α' και το Έσδρας Β' , βιβλία της Παλαιάς Διαθήκης, αναφέρουν τον επαναπατρισμό του Αγγαίου, τουλάχιστον μετά από αυτό το διάταγμα. Εν συνεχεία στον κατάλογο, ο οποίος αναφέρεται σε όσους επέστρεψαν, δίνεται η πληροφορία ότι ο Αγγαίος και ο Ζαχαρίας, ενθάρρυναν τους Εβραίους να ολοκληρώσουν την κατασκευή του ναού στην Ιερουσαλήμ, κτίσιμο που είχε σταματήσει εξ αιτίας των διαβολών των Σαμαρειτών. Κύριο λήμμα: Το βιβλίο του ΑγγαίουΜετά το 520 π.Χ, ο Αγγαίος έγραψε βιβλίο, δίνοντας πέντε προφητείες. Εξ αυτών οι τρεις πρώτες αφορούν την ανοικοδόμηση του ναού, στην τέταρτη αναφέρεται στον αποκλεισμό των Σαμαρειτών στην κατασκευή του ναού, ενώ, η πέμπτη και η τελευταία αφορά την ανάδειξη του Ζοροβάβελ ως εθνικού και θρησκευτικού ηγέτη.Τα κύρια γνωρίσματα του βιβλίου του, αφορούν στη βαθιά πίστη στον Γιαχβέ, ο οποίος θα φροντίσει τον λαό, ενώ τα δεινά που ζουν οι άνθρωποι, προέρχονται από την παραμέληση των θρησκευτικών καθηκόντων, στον Θεό.
Λυγκηστίδα

Η Λυγκηστίδα (Λυγκηστίς ή Λύγκος) ήταν αρχαία «χώρα» της Μακεδονίας, στην οποία κατοικούσαν οι Λυγκηστές. Βρισκόταν βόρεια της Εορδαίας και της Ορεστίδας στο νοτιοδυτικό τμήμα του λεκανοπεδίου του Εριγώνα (σημ. πεδιάδα του Μοναστηρίου παρά τη λίμνη Πρέσπα μέχρι του επί της ανατολικής όχθης της Λιχνίτιδας λίμνης (Αχρίδας) όρους Πετρίνο. Εδώ ήταν η αρχαία πόλη Πυλών ως όριο της Μακεδονίας με την Ιλλυρία. Η νότια Λυγκηστίδα εκτεινόταν στο νοτιότερο τμήμα του λεκανοπεδίου του Εριγώνα και περιλάμβανε μέσα στα όριά της το μεγαλύτερο μέρος του σημερινού νομού Φλώρινας. Δυτικά συνόρευε με την Ορεστίδα, όπου οι οροσειρές του Βαρνούντα (Περιστέρι) και του Βέρνου (Βίτσι) αποτελούσαν το φυσικό τους σύνορο. Ανατολικά συνόρευε με την Εορδαία και την Αλμωπία, όπου το φυσικό σύνορο οριζόταν από τον ορεινό όγκο του Βόρα (Καϊμακτσαλάν).

 Οι Λυγκηστές πριν την υποταγή τους στο Μακεδονικό Βασίλειο είχαν ένδοξη ιστορία με δική τους Βασιλική Δυναστεία και αναφέρονται για την καλλιέργεια της αμπέλου.Το (410/409 π.Χ.) ο Αρχέλαος Α' της Μακεδονίας πέτυχε την άλωση της Πύδνας και κινδύνεψε να εμπλακεί σε πόλεμο με τους ηγεμόνες της Λυγκηστίδας Αρραβαίο και της Ελιμίας Δρέσδα Β΄. Σπουδαιότερη πόλη της Λυγκηστίδας ήταν η Ηράκλεια που κτίσθηκε από τον Φίλιππο, νοτιότερα του σημερινού Μπίτολα (Μοναστηρίου) το 358 π.Χ. Η πόλη αυτή ανήκε κατ΄ άλλους στη Πελαγονία, που κατά τους ρωμαϊκούς χρόνους ονομάστηκε Πελαγονία, ενώ κατά τους μεσαιωνικούς απετέλεσε έδρα (ως Μοναστήριο πλέον) του επισκόπου Πελαγονίας. Από επιγραφές και αρχαιολογικά ευρήματα (ανάγλυφα κ.ά.) ρωμαϊκών χρόνων, που βρέθηκαν στην αρχαία Λυγκηστίδα, αντλούμε πληροφορίες για αρκετές λατρευόμενες θεότητες και τόπους λατρείας. Πρόκειται για τις λατρείες του Δία, του Ερμή, του «Θράκα ιππέα», της Αθηνάς, της Άρτεμης, της Ρώμης, καθώς και για την αλεξανδρολατρεία και αυτοκρατορολατρεία. Σχετικά πάλι με την εκμετάλλευση του ορυκτού πλούτου της περιοχής, με βάση τα καμινεύματα σιδήρου και τα όστρακα αγγείων, συμπεραίνεται ότι σπουδαίο μεταλλευτικό κέντρο υπήρχε στους ανατολικούς πρόποδες του Βέρνου, κοντά στα σημ. χωριά Άνω Κλεινές, Πρώτη, Τροπαιούχος, καθώς και ένα άλλο στη λεκάνη του Γεροπόταμου (Στάρα ρέκα), κοντά στα σημ. χωριά Σκοπός, Αχλάδα, Μελίτη και Νεοχωράκι. Διόδωρος Σικελιώτης, Ιστορική Βιβλιοθήκη Πολύβιος, Ιστορία 34.12.7 Πλουτ. Φλαμιν.,4 Πτολεμ. ΙΙΙ,13 Θουκυδίδης, Ιστορία του Πελοποννησιακού Πολέμου, μτφ. Ελευθέριος Βενιζέλος, Βιβλίο Δ΄
Ουδείς αληθινός Σκώτος

Η φράση «Ουδείς αληθινός Σκώτος» αναφέρεται σε ένα λογικό σφάλμα, μία «επί τούτω» προσπάθεια να διατηρηθεί ένας παράλογος ισχυρισμός. Ενώπιον αντεπιχειρημάτων σε ένα γενικώς αποδεκτό ισχυρισμό, αντί να καταρριφθεί το αντεπιχείρημα ή να απορριφθεί ο αρχικός γενικώς αποδεκτός ισχυρισμός, αυτό το σφάλμα τροποποιεί το θέμα του ισχυρισμού ώστε να απορρίπτει τις περιπτώσεις, ή όμοιές τους, με χρήση ρητορικής χωρίς αναφορά σε συγκεκριμένο, αντικειμενικό κανόνα.

 Ο όρος έγινε γνωστός από τον φιλόσοφο Άντονυ Φλου στο βιβλίο του του 1975 "Σκεπτόμενος Περί Σκέψης: Θέλω αλήθεια να είμαι ορθός?" Φανταστείτε τον Άμις ΜακΝτόναλντ, ένα Σκώτο, που κάθεται διαβάζοντας τον "Πρωινό Κήρυκα της Γλασκώβης" και βλέπει ένα άρθρο με τίτλο "Βρετανός σεξομανής χτυπά και πάλι." Ο Άμις σοκάρεται και δηλώνει "Κανείς Σκώτος δεν θα έκανε κάτι τέτοιο." Την επόμενη μέρα κάθεται διαβάζοντας τον "Πρωινό Κήρυκα της Γλασκώβης" και αυτή την φορά βρίσκει ένα άρθρο για ένα άνδρα από το Αμπερντίν, του οποίου οι κτηνώδεις πράξεις κάνουν τον Βρετανό σεξομανή να μοιάζει σχεδόν αξιοπρεπής. Αυτό το γεγονός δείχνει ότι η γνώμη του Άμις ήταν εσφαλμένη, αλλά θα το παραδεχτεί; Απίθανο. Αυτή τη φορά λέει "Κανείς αληθινός Σκώτος δεν θα έκανε κάτι τέτοιο." —Άντονυ Φλου, Σκεπτόμενος Περί Σκέψης.Ένα απλούστερο παράδειγμα θα ήταν το εξής: Αλίκη: Σε όλους τους Σκώτους αρέσει το χάγκις. Μπομπ: Ο θείος μου είναι Σκώτος και δεν του αρέσει το χάγκις. Αλίκη: Λοιπόν, σε όλους τους αληθινούς Σκώτους αρέσει το χάγκις.Όταν έχουμε την δήλωση "όλα τα Α είναι Β" είναι διατυπωμένη με τρόπο που αποκλείονται τα Α που δεν είναι Β, αυτή είναι μια μορφή "παγίδευσης" της ερώτησης. Το αποτέλεσμα προκαθορίζεται από τον ορισμό του "πραγματικού Α". Ένα παράδειγμα πολιτικής εφαρμογής αυτού του σφάλματος θα μπορούσε να είναι η δήλωση "καμία δημοκρατία δεν ξεκινά ένα πόλεμο", μετά κάνοντας διάκριση ανάμεσα σε ώριμες ή "πραγματικές" δημοκρατίες, που ποτέ δεν ξεκινούν πολέμους, και "αναδυόμενες" δημοκρατίες, που μπορεί να τους ξεκινήσουν. Το θέμα γίνεται εάν κάτι που ορίζεται ως "αναδυόμενη δημοκρατία" είναι όντως δημοκρατία ή κάτι που ανήκει σε διαφορετική κατηγορία ιδεών.
The Eagle Has Landed

Το The Eagle Has Landed είναι ζωντανά ηχογραφημένος δίσκος του βρετανικού χέβι μέταλ συγκροτήματος Saxon, ο οποίος ηχογραφήθηκε σε διάφορες εμφανίσεις του συγκροτήματος στην Ευρώπη, κατά την περιοδεία τους για την προώθηση του δίσκου "Denim and Leather". Η κυκλοφορία του δίσκου έγινε από τη γαλλική εταιρεία "Carrere", τον Μάιο του 1982.Ο δίσκος αυτός ήταν ο πρώτος τον οποίος ηχογράφησε ο ντράμερ Νάιτζελ Γκλόκλερ με τους Saxon, οι οποίοι είχαν ζητήσει από το μάνατζμεντ τους να είναι διπλός, με περισσότερα τραγούδια, κάτι το οποίο δεν δέχθηκε η δισκογραφική τους εταιρεία. Το άλμπουμ, ανέβηκε στο # 5 των βρετανικών τσαρτ, όπου και παρέμεινε για 19 εβδομάδες, για να βραβευθεί ως ασημένιο από την "British Phonographic Industry".

 Motorcycle Man (Byford, Dawson, Gill, Oliver, Quinn) - 4:22 747 (Strangers in the Night) (Byford, Dawson, Gill, Oliver, Quinn) - 4:38 Princess of the Night (Byford, Dawson, Gill, Oliver, Quinn) - 4:20 Strong Arm of the Law (Byford, Dawson, Gill, Oliver, Quinn) - 4:39 Heavy Metal Thunder (Byford, Dawson, Gill, Oliver, Quinn) - 4:09 20.000 Feet (Byford, Dawson, Gill, Oliver, Quinn) - 3:26 Wheels of Steel (Byford, Dawson, Gill, Oliver, Quinn) - 8:52 Never Surrender (Byford, Dawson, Gill, Oliver, Quinn) - 3:54 Fire in the Sky (Byford, Dawson, Gill, Oliver, Quinn) - 2:41 Machine Gun (Byford, Dawson, Gill, Oliver, Quinn) - 3:52 The Eagle Has Landed (άλμπουμ) Επίσημη κυκλοφορία: Μάιος 1982 The Eagle Has Landed (άλμπουμ) Ηνωμένο Βασίλειο (BPI Certification): Ασημένιος Το The Eagle Has Landed ηχογραφήθηκε από τους εξής μουσικούς: Μπιφ Μπάιφορντ - φωνητικά Γκράχαμ Όλιβερ - κιθάρα Πωλ Κουήν - κιθάρα Στηβ Ντόσον - μπάσο Νάιτζελ Γκλόκλερ - τύμπανα Allmusic
Μάρτιν Μπρέγκμαν

Ο Μάρτιν Μπρέγκμαν (αγγλικά: Martin Bregman (18 Μαΐου, 1926 - 16 Ιουνίου, 2018), ήταν ένας Αμερικανός κινηματογραφικός παραγωγός. Ο Μπρέγκμαν υπήρξε παραγωγός πολλών σημαντικών ταινίων, μεταξύ αλλών : Ο Σημαδεμένος (1983), Σκυλίσια μέρα (1975), Υπόθεση Καρλίτο (1993), Σέρπικο (1974), Ο Γάμος της Μπέτσυ (1990) και η Θάλασσα της Αγάπης (1989).

 Γεννημένος στη Νέα Υόρκη το 1926 από τον Λέον και την Ίντα (Γκρανόφσκι) Μπρέγκμαν. Ήταν εβραϊκής καταγωγής και μεγάλωσε στο Μπρονξ. Από παιδί, έπασχε από πολιομυελίτιδα. Ξεκίνησε την καριέρα του πουλώντας ασφάλειες, και έπειτα μπήκε στράφηκε στον χώρο της ψυχαγωγία ως ατζέντης σε νυχτερινό κέντρο. Η οικοδόμηση σχέσεων με επενδυτές ακινήτων, όπως τον μεγιστάνα Λουί Ρούντιν, ο Μπρέγκμαν περάσε με επιτυχία ως προσωπικός ατζέντης καλλιτεχνών, αντιπροσωπεύοντας αστέρια όπως ο Αλ Πατσίνο, ο Γούντυ Άλλεν, η Μπάρμπρα Στρέιζαντ, η Φέι Ντάναγουεϊ, ο Άλαν Άλντα και η Μπέτι Μίντλερ. Ο Μπρέγκμαν ανακάλυψε τον Πατσίνο σε μια θεατρική παραγωγή εκτός του Μπροντγουέι, και τον βοήθησε να χτίσει την θεατρική καριέρα του και στη συνέχεια την σταδιοδρομία του στον κινηματογράφο, μεταξύ άλλων, στον πρώτο του ρόλο του ηθοποιού στην ταινία Πανικός στο Νιντλ Παρκ (1971), κερδίζοντας τον ρόλο από τον τότε άγνωστο ηθοποιό Ρόμπερτ Ντε Νίρο. Ο Μάρτιν Μπρέγκμαν ζούσε στη Νέα Υόρκη και είχε δύο γιους με την πρώτη σύζυγό του Ελίζαμπεθ Ντρίσκολ, τον Κρίστοφερ και κινηματογραφικό παραγωγό Μάικλ (Θάλασσα της Αγάπης, Υπόθεση Καρλίτο), και μια κόρη, την τραγουδίστρια Μαρίζα Μπρεγκμαν, με την δεύτερη σύζυγο του, την ηθοποιό Κορνήλια Σαρπ Μπρέγκμαν. Ο Μάρτιν Μπρέγκμαν πέθανε από εγκεφαλική αιμορραγία σε ηλικία 92 ετών στις 16 Ιουνίου του 2018. Ο Μάρτιν Μπρέγκμαν στην IMDb
Νίκη Αλίμου

Η Νίκη Αλίμου είναι παλιός ιστορικός ερασιτεχνικός ποδοσφαιρικός σύλλογος των Αθηνών με έδρα τον Άλιμο Αττικής. Επίσημο έτος ίδρυσης του συλλόγου είναι το 1926 και έχει χρώματα το μπλε και το λευκό και έμβλημα τη μυθική θεά Νίκη. Ανήκει στη δύναμη της Ε.Π.Σ. Αθηνών αγωνιζόμενη στις διοργανώσεις της. Γεγονός που πρέπει να αναφερθεί είναι η τιμητική παρουσία του Στυλιανού Καρυδά στην ομάδα. Όντας δημότης προσπαθεί να συμβάλει τα μέγιστα για την διαφήμιση της ομάδας και ταυτόχρονα του δήμου Αλίμου.

 Ιδρύθηκε το 1926 ως «Νίκη Πλάκας» στην ομώνυμη συνοικία στο κέντρο της Αθήνας και έδρευε στις Στήλες του Ολυμπίου Διός. Αγωνίστηκε ως ανεπίσημο σωματείο σε ανεξάρτητα πρωταθλήματα και δίνοντας φιλικούς αγώνες μέχρι και τα πρώτα μεταπολεμικά χρόνια, όποτε και στα μέσα της δεκαετίας του '40 εντάχθηκε επίσημα στην Ε.Π.Σ. Αθηνών όπου και αγωνίστηκε καθιερωμένα μέχρι και τη δεκαετία του '90. Αγωνιζόταν με χρώματα το πράσινο και το λευκό, τα οποία και επέλεξαν για χρώματα της ομάδας και τα εμπνεύστηκαν από τον Παναθηναϊκό. Από τη Νίκη Πλάκας ξεπήδησαν πολλοί ποδοσφαιριστές που αγωνίστηκαν σε μεγάλους συλλόγους, όπως μεταξύ άλλων ο Γιώργος Δαρίβας που μεταγράφηκε στον Ολυμπιακό, κάνοντας σπουδαία καριέρα. Τη δεκαετία του '90 η Νίκη Πλάκας μεταδημότευσε από την Αθήνα στον Άλιμο και μετονομάστηκε ακολούθως σε «Νίκη Αλίμου» και αντικατέστησε τα χρώματα με το μπλε και το λευκό. Ο σύλλογος συνεχίζει να υφίσταται μέχρι σήμερα, αγωνιζόμενος στα πρωταθλήματα της Ε.Π.Σ. Αθηνών με επίσημη ονομασία ΠΑΣ Νίκη Αλίμου και αύξοντα Αριθμό Μητρώου Ε.Π.Ο. 176.
Χάνα Τραϊανούπολης

Η Χάνα Τραϊανούπολης (Τουρκικά: Καρά Ιλιτσάντακι Χάνι, Kara Ilıca’daki Hanı ) , γνωστό και ως το Χάνι του Έβρενος Μπέη είναι ένα από τα παλαιότερα Οθωμανικά μνημεία στα Βαλκάνια. Χτίστηκε το 1370-90 από τον Γαζή Αχμέτ Εβρενός και βρίσκεται στα Λουτρά Τραϊανούπολης. Βρίσκεται 12 χιλιόμετρα περίπου βορειοανατολικά από την Αλεξανδρούπολη κοντά στο Λουτρό. Το μνημείο είναι ορθογώνιο με εξωτερικές διαστάσεις 38,80x13 μέτρα .

 Η Τραϊανούπολη υπήρξε σημαντική Ρωμαϊκή πόλη η οποία ιδρύθηκε από τον αυτοκράτορα Μάρκο Ούλπιο Τραϊανό (98-117 μ.Χ.) πάνω στην αρχαία Εγνατία οδό . Στην Τραϊανούπολη υπήρχαν θερμές ιαματικές-πηγές και δημιουργήθηκε μια λουτρόπολη. Κατά το Βυζάντιο την περίοδο 7ου και 14ου αναφέρεται η Τραϊανούπολη ως μητρόπολη της εκκλησιαστικής επαρχίας Ρόδοπης. Η Χάνα ήταν Χάνι, δηλαδή ξενώνας (αποτέλεσε οδικό σταθμό) και πίσω από την Χάνα κατά την διάρκεια της Οθωμανικής αυτοκρατορίας υπήρχαν λουτρώνες (χαμάμ), σήμερα ερείπια τα οποία χρονολογούνται από το 16ο αιώνα. Σήμερα στον αρχαιολογικό χώρο έχουν ανοικοδομηθεί σύγχρονες εγκαταστάσεις για λουτροθεραπεία . Η Χάνα χαρακτηρίζεται για την επιβλητικότητα και αποτέλεσε έργο κοινής ωφέλειας από τους Οθωμανούς. Το έργο αυτό δείχνει και τις επεκτατικές διαθέσεις των Οθωμανών. Ως μνημείο διαφέρει με τα αντίστοιχα Βυζαντινά ως προς την αρχιτεκτονική, μέγεθος και τον τρόπο κατασκευής. Στη βάση της Χάνας υπάρχει η βάση και η πλάκα ενός παλαιοχριστιανικού αμβώνα. Στην γειτονική γειτονικού λόφου όπου υπάρχει σήμερα το εκκλησάκι του Αγίου Κωνσταντίνου και Γεωργίου υπήρχε το κέντρο συνάθροισης δερβίσιδων ο τεκές Ισκλάρ στον οποίο αναφέρεται ο Οθωμανός περιηγητής Εβλιγιά Τσελεμπή το 1668.
Δημιουργία DVD των Windows

Η Δημιουργία DVD των Windows είναι μία εφαρμογή που περιλήφθηκε για πρώτη φορά στις ανώτερες εκδόσεις (Home Premium, Enterprise και Ultimate) των Windows Vista και είναι σχεδιασμένη για τη δημιουργία ταινιών DVD στα Windows. Συνοδεύει το Windows Movie Maker. Οι λειτουργίες του είναι παρόμοιες με αυτές του iDVD της Apple.Οι εφαρμογές μπορούν να περάσουν ένα αρχείο XML στη Δημιουργία DVD, χρησιμοποιώντας τις δυνατότητες βίντεο MPEG-2 και κωδικοποίησης ήχου Dolby Digital. Το Δημιουργία DVD έχει ήδη καταργηθεί με την κυκλοφορία των Windows 8.

 Το Windows DVD Maker είναι διαθέσιμο στις εκδόσεις Home Premium, Enterprise και Ultimate των Windows Vista, καθώς και στις εκδόσεις Home Premium, Professional, Ultimate και Ultimate των Windows 7. Έχει ένα απλό περιβάλλον εργασίας χρήστη τύπου Aero Wizard, το οποίο καθοδηγεί τον χρήστη στη διαδικασία δημιουργίας DVD-Video. Το πρώτο βήμα είναι η εισαγωγή αρχείων βίντεο, η τακτοποίησή τους να παίζονται με σωστή σειρά. Το Δημιουργία DVD των Windows διαχωρίζει αυτόματα τα βίντεο σε σκηνές στις οποίες μπορείτε να έχετε πρόσβαση από μια ειδική σελίδα επιλογής σκηνών στο μενού DVD. Στο επόμενο βήμα, μπορούν να προστεθούν κινούμενα μενού DVD στη συλλογή. Το Δημιουργία DVD των Windows μπορεί επίσης να προσθέσει μια παρουσίαση εικόνων με μουσική συνοδεία και εφέ μετάβασης. Πολλά από αυτά είναι παρόμοια με τα εφέ μετάβασης που είναι διαθέσιμα στο Windows Movie Maker. Οι χρήστες μπορούν επίσης να προσαρμόσουν τα στυλ γραμματοσειράς και κουμπιών. Η εφαρμογή μπορεί να παρουσιάσει μια διαδραστική προεπισκόπηση του τι θα εμφανίσει το DVD και θα ενεργήσει όπως όταν έχει καεί. Για παράδειγμα, οι χρήστες μπορούν να περιηγηθούν στα μενού DVD, ελέγχοντας τα. Δημιουργήστε Τα Δικά Σας DVD Στα Windows Vista (Αγγλικά) – Πληροφορίες προϊόντων από τη Microsoft Χώρος συζητήσεων βασιζόμενος σε βοήθεια για τη Δημιουργία DVD των Windows
Βιρ Νορμαντί

Η κοινότητα Βιρ Νορμαντί (γαλλικά:Vire Normandie) είναι γαλλική κοινότητα που βρίσκεται στο νομό Καλβαντός στην περιοχή της Νορμανδίας, στη βορειοδυτική Γαλλία. Έχει πληθυσμό 17.425 κατοίκους. Δημιουργήθηκε την 1η Ιανουαρίου 2016 με τη συγχώνευση οκτώ κοινοτήτων, με έδρα την κοινότητα Βιρ, η οποία είναι και πρωτεύουσα του διοικητικού διαμερίσματος Βιρ.

 Το όνομα της κοινότητας είναι η παράθεση του ονόματος της έδρας και της διοικητικής περιοχής της, με ισχύ από τη μέρα της δημιουργίας της. Η γραφή του νομαρχιακού διατάγματος (χωρίς παύλα) επιβεβαιώνεται από τον επίσημο γεωγραφικό κώδικα. Η κοινότητα δημιουργήθηκε την 1η Ιανουαρίου 2016 με νομαρχιακό διάταγμα της 31ης Δεκεμβρίου 2015, με τη συγχώνευση οκτώ κοινοτήτων, υπό το νομικό καθεστώς των νέων κοινοτήτων που θεσπίστηκε με το νόμο αριθ. 2010-1563 της 16ης Δεκεμβρίου 2010 για τη μεταρρύθμιση των κοινοτήτων. Οι κοινότητες Κουλόνς, Μαιζονσέλ-λα-Ζουρντάν, Ρουλούρ, Σαιν-Ζερμαιν-ντε-Ταλβάντ-λα-Λαντ-Βωμόν, Τρυτμέρ-λε-Γκραν, Τρυτμέρ-λε-Πετί, Βωντρί και Βιρ συνενώθηκαν με έδρα της νέας κοινότητας το Βιρ. Η κοινότητα Ρουλούρ προσχώρησε στη συνένωση μετά από ψηφοφορία του δημοτικού συμβουλίου στις 29 Δεκεμβρίου 2015, δύο εβδομάδες μετά την αρχική απόρριψη. Επίσημη σελίδα της κοινότητας Βιρ Νορμαντί (γαλλικά)
Ιωάννης Δημητρίου

Ο Ιωάννης Δημητρίου (1824-1892) από τη Λήμνο, βιομήχανος και έμπορος βαμβακιού στην Αίγυπτο, ήταν συλλέκτης αρχαιοτήτων τις οποίες δώρισε στο Εθνικό Αρχαιολογικό Μουσείο. Επίσης, ευεργέτησε ποικιλοτρόπως το νησί της καταγωγής του.

 Ο Ιωάννης Δημητρίου γεννήθηκε το 1824 στο χωριό Πεσπέραγο της Λήμνου, το σημερινό Παλαιό Πεδινό. Από μικρή ηλικία εγκαταστάθηκε στην Αλεξάνδρεια της Αιγύπτου, όπως έκαναν πολλοί Λήμνιοι εκείνη την εποχή. Εκεί δραστηριοποιήθηκε στην καλλιέργεια, τη βιομηχανική επεξεργασία και στο εμπόριο βαμβακιού. Συνέδεσε τις επιχειρήσεις του με τα βρετανικά συμφέροντα και σύντομα απέκτησε τεράστια περιουσία. Ήταν από τους επιφανέστερους Λήμνιους της Αιγύπτου και μαζί με τον τραπεζίτη Ιωάννη Αντωνιάδη και τον επιχειρηματία Κυριάκο Χριστοδούλου αποτελούσαν μια τριανδρία Αιγυπτιωτών Λημνίων που δραστηριοποιούνταν υπέρ του νησιού. Αναλάμβαναν πρωτοβουλίες να χρηματοδοτήσουν την ίδρυση και λειτουργία σχολείων, την ανέγερση εκκλησιών κλπ, παρακινώντας και τους υπόλοιπους Λημνίους της Αιγύπτου. Ο Ιωάννης Δημητρίου πρόσφερε μεγάλα ποσά για την ανέγερση του μητροπολιτικού ναού της Αγίας Τριάδας στη Μύρινα της Λήμνου το 1864-65 καθώς και για τη λειτουργία και συντήρηση της σχολής του νησιού. Επίσης, το 1862 χρηματοδότησε την ανέγερση της εκκλησίας του Αγίου Ιωάννου στο χωριό του το Πεσπέραγο. Το 1886 ήταν από τους πρωτεργάτες στην ίδρυση της Λημνιακής Αδελφότητας στην Αλεξάνδρεια. Παράλληλα με την επιχειρηματική και ευεργετική του δράση ο Δημητρίου υπήρξε αρχαιόφιλος, συλλέκτης αρχαιοτήτων, κυρίως αιγυπτιακών, αλλά και αρχαίων νομισμάτων. Υπήρξε μεταξύ των πρωτεργατών και χρηματοδοτών για την ίδρυση του Ελληνικού Μουσείου Αλεξανδρείας το 1895. Τις συλλογές του δώρισε στα μουσεία του ελληνικού κράτους. Το 1880 δώρισε τη συλλογή των αιγυπτιακών αρχαιοτήτων στο Εθνικό Αρχαιολογικό Μουσείο της Αθήνας πριν ακόμα ανεγερθεί το μουσείο και αποτέλεσε τη βάση της αιγυπτιακής συλλογής του μουσείου. Μεταξύ 1892-1898 παρέδωσε στο Νομισματικό Μουσείο Αθηνών μια μοναδική συλλογή 10.000 πτολεμαϊκών νομισμάτων. Η δωρεά έγινε μέσω του Έλληνα προξένου Μάρκου Δραγούμη με επίσημη πράξη. Για τη φύλαξη των νομισμάτων κατασκεύασε δύο πολυτελείς δρύινες νομισματοθήκες που φυλάσσονται στο Μουσείο. Πέθανε στην Αλεξάνδρεια το 1892. Chrysikopoulos V., «L’Histoire des Collections d’Antiquites Egyptiennes du Musee National d’Athenes», 2001, Lyon France, σελ. 36 και 358-374: «Les Principaux Donateurs de la Collection d’Athenes: Alexandros Rostovitz et Ioannis Dimitriou». Ιωάννης Δημητρίου στον Πανδέκτη, του Εθνικού Ιδρύματος Ερευνών.
Άγιος Δημήτριος Αχιλλείου Μαγνησίας

Ο Άγιος Δημήτριος είναι οικισμός της τοπικής κοινότητας Αχιλλείου, της δημοτικής ενότητας (τέως δήμου) Πτελεού, του δήμου Αλμυρού, της περιφερειακής ενότητας (τέως νομού) Μαγνησίας, στην περιφέρεια Θεσσαλίας, σύμφωνα με το πρόγραμμα Καλλικράτης. Πριν το σχέδιο Καποδίστριας και το πρόγραμμα Καλλικράτης, ανήκε στην επαρχία Αλμυρού του νομού Μαγνησίας, στο γεωγραφικό διαμέρισμα Θεσσαλίας.

 Ο Άγιος Δημήτριος είναι παράλιος οικισμός στο απώτατο νοτιοανατολικό τμήμα του νομού Μαγνησίας -από την πλευρά της Στερεάς Ελλάδας-, στο βόρειο τμήμα της Διαύλου Ωρεών. Βρίσκεται στο άκρο της μικρής χερσονήσου που σχηματίζει η κορυφή «Τραγοβούνι» (639 μ.), ακριβώς απέναντι από το Αργυρονήσι και τις ακτές της Β. Εύβοιας, σε μέσο σταθμικό υψόμετρο 5. Απέχει 73 χλμ. περίπου Ν. του Βόλου. Ο οικισμός αναγνωρίστηκε το 1920 και προσαρτήθηκε στην κοινότητα Αχιλλείου που, τότε, ανήκε στον νομό Λαρίσης. Το 1942 εντάχθηκε στον νομό Μαγνησίας. Με το ΦΕΚ 244Α - 04/12/1997 αποσπάστηκε από την κοινότητα Αχιλλείου και προσαρτήθηκε στον δήμο Πτελεού. Με το ΦΕΚ 87Α - 07/06/2010 αποσπάστηκε από τον δήμο Πτελεού και προσαρτήθηκε στον δήμο Αλμυρού. Το ξωκκλήσι του Αγίου Δημητρίου, στην άκρη της χερσονήσου, μέσα σε εκτεταμένους ελαιώνες που φθάνουν μέχρι τη θάλασσα. Το ιδιωτικό Αργυρονήσι, απέναντι από τον οικισμό Εγκυκλοπαίδεια Πάπυρος Λαρούς Μπριτάνικα, 2006 (ΠΛΜ) Οργανισμός εκδόσεων «Ελλάδα», χάρτες (Βαρελάς) Εγκυκλοπαίδεια Δομή, 2002-4 eetaa.gr
Αλεξάντρ Μαρτίνοφ

Ο Αλεξάντρ Μαρτίνοφ (γεν. 12 Ιανουαρίου 1981) είναι Υπερδνειστέριος πολιτικός, πρωθυπουργός της χώρας αυτής από τις 17 Δεκεμβρίου 2016 έως τις 30 Μαΐου 2022 υπό την προεδρία του Βαντίμ Κρασνοσέλσκι.

 Ο Αλεξάντρ Μαρτίνοφ διορίστηκε πρωθυπουργός της Υπερδνειστερίας στις 17 Δεκεμβρίου 2016. Τοποθέτησε την πληρωμή των συντάξεων και των μισθών ως πρώτη προτεραιότητα της νέας κυβέρνησης, μαζί με τη φορολόγηση των εταιρειών. Υποσχέθηκε επίσης δωρεάν πρόσβαση στο δημόσιο σύστημα μεταφορών. Ξεκινώντας από τον Ιανουάριο του 2017 εξέφρασε την επιθυμία του να αντιγράψει το ρωσικό οικονομικό μοντέλο και υποστηρίζει τις σχέσεις με τη Ρωσία.Τον Ιούλιο του 2017, άσκησε κριτική στην κίνηση της Μολδαβίας και της Ουκρανίας να ιδρύσουν κοινά σημεία τελωνειακού ελέγχου στα σύνορα με την Υπερδνειστερία. Τον Αύγουστο του 2017, ζήτησε από τις ρωσικές δυνάμεις να μην διασχίζουν υπερδνειστεριακό έδαφος κατά τη στρατιωτική παρέμβασή τους στην Ουκρανία.Τον Οκτώβριο του 2017 ανακοίνωσε αύξηση ύψους 11% στην εθνική βιομηχανική παραγωγή. Πρωθυπουργός της Υπερδνειστερίας Πολιτική της Υπερδνειστερίας
Τζέιντεν Μάρτελ

Ο Τζέιντεν Μάρτελ (γεννημένος στις 4 Ιανουαρίου 2003 και είναι 18 χρονών) είναι ένας Αμερικανός ηθοποιός, γνωστός για τον ρόλο του ως Bill Denbrough στις ταινίες του Stephen King Το Αυτό και Το Αυτό: Κεφάλαιο 2, καθώς και του ρόλου του ως Jacob Barber στο Defending Jacob. Προς τιμήν της μητέρας του, ο Μάρτελ έχει υιοθετήσει νόμιμα το επώνυμό της.

 Ο Μάρτελ γεννήθηκε στις 4 Ιανουαρίου 2003 στη Φιλαδέλφεια της Πενσυλβανίας και είναι ο γιος του Γουές Λίμπερερ, ενός σεφ με έδρα το Λος Άντζελες, και της Άνγκελα Τερέζα Μάρτελ. Μεγάλωσε στη Νότια Φιλαδέλφεια και το 2011, όταν ήταν οκτώ ετών, μετακόμισε στο Λος Άντζελες. Στα πρώτα έξι χρόνια της καριέρας του, πιστώθηκε με το οικογενειακό του όνομα Λίμπερερ. Το 2019, το άλλαξε με το πατρικό όνομα της μητέρας του, Μάρτελ. Ο πρώτος ρόλος του Μάρτελ ήταν σε μια διαφήμιση για τους Hot Wheels. Εμφανίστηκε σε πολλές άλλες διαφημίσεις μετά από αυτή, όπως στης Google, το Moneysupermarket.com, το Liberty Mutual, το Hyundai (για το 2013 Super Bowl), το Verizon Fios και τη General Electric. Ο πρώτος σημαντικός ρόλος του ταινίας μεγάλου μήκους ήταν στο St. Vincent του 2014, όπου πρωταγωνίστησε μαζί με τον Bill Murray. Ο Murray συνέστησε αργότερα τον Μάρτελ στον Κάμερον Κρόου, το σκηνοθέτη της ταινίας του 2015 Αλόχα. Πρωταγωνίστησε επίσης στην ταινία του 2017 The Book of Henry. Ο Μάρτελ έλαβε περαιτέρω αναγνώριση για τον πρωταγωνιστικό του ρόλο ως Μπιλ Ντένμπροου στην υπερφυσική ταινία τρόμου του 2017 Το Αυτό και το σίκουελ της το 2019 στο Το Αυτό: Κεφάλαιο 2. Το 2019, ο Μάρτελ ήταν επίσης μέρος του κάστινγκ του Rian Johnson στην ταινία Knives Out. Τον Μάρτιο του 2019, πιστώθηκε ως Μάρτελ, και συνέχισε στο καστ των μίνι σειρών της Apple Defending Jacob, με βάση το μυθιστόρημα του William Landay. Στις 30 Απριλίου 2020, σε μια συνέντευξη στο Instagram Live με το Teen Vogue, ο Μάρτελ επιβεβαίωσε ότι είχε ενταχθεί στο cast των Tunnels, με πρωταγωνίστρια τη Susan Sarandon, στο ρόλο του Grayson Mitchell. Η ταινία δεν έχει επιβεβαιωμένη ημερομηνία κυκλοφορίας.
TNA Genesis

Το Genesis είναι μια ετήσια διοργάνωση Πληρωμής ανά προβολή, της εταιρία πάλης Total Nonstop Action Wrestling. Σε αυτό το δίωρο συνδρομητικό πρόγραμμα της τηλεόρασης, οι παλαιστές συμμετέχουν σε σκηνοθετημένους αγώνες με στόχο να διασκεδάσουν το κοινό.

 Το σόου διοργανώθηκε για πρώτη φορά στις 13 Νοεμβρίου του 2005 και διεξάγεται κάθε χρόνο απο την εταιρεία στις αρχές του Ιανουαρίου. Genesis 2007 Genesis 2009 Genesis 2010 Genesis 2011 Genesis 2012 Η επίσημη ιστοσελίδα του TNA Wrestling
Πάπυρος 10808 του Βρετανικού Μουσείου

Ο Πάπυρος 10808 του Βρετανικού Μουσείου είναι έγγραφο του 2ου αι. μ.Χ. που ανακαλύφτηκε στην Οξύρρυγχο της Αιγύπτου το 1968. Φυλάγεται σήμερα στο Βρετανικό Μουσείο στο Λονδίνο.

 Από το αρχικό κείμενο διασώζεται μόνο η πρώτη στήλη. Το αριστερό τμήμα της δεύτερης στήλης είναι τόσο μικρό που δεν ερμηνεύεται. Το κείμενο που διασώθηκε είναι μια παράκληση στους τρεις δαίμονες του πυρετού, τον Σρο, τον Κάι και τον Τεπί που είναι εχθροί του Βενενέφερ και του Όσιρι. Για τους γλωσσολόγους, το κείμενο του πάπυρου είναι ιδιαίτερης σημασίας, αφού είναι γραμμένο σε δύο γλώσσες, στα αιγυπτιακά ιερογλυφικά και στα αρχαία ελληνικά, και μας επιτρέπει να υποθέσουμε πώς προφέρονταν οι αρχαίες αιγυπτιακές λέξεις. Πάπυροι της Οξυρρύγχου Στήλη της Ροζέττας Jürgen Osing: Der spätägyptische Papyrus BM 10808. (Ägyptologische Abhandlungen, Band 33). Harrassowitz, Wiesbaden 1976 ISBN 3-447-01726-0 (enthält eine Übersetzung, Kommentar, Darstellung der Sprache und Orthographie sowie eine Fotografie) W. E. Crum: In: Journal of Egyptian Archaeology 28, 1941, 20-31 (Erstpublikation)
Κλειστό Γυμναστήριο Γιώργος Μόσχος

Το Κλειστό Γυμναστήριο «Γιώργος Μόσχος» κατασκευάστηκε το 1989 και κατεδαφίστηκε το 2003. Βρισκόταν δίπλα από το Στάδιο Νίκος Γκούμας στη Νέα Φιλαδέλφεια και πήρε το όνομα του πρώην καλαθοσφαιριστή της ΑΕΚ Γιώργου Μόσχου.

 Η έναρξη των εργασιών του Κλειστού γήπεδου Γιώργος Μόσχος έγινε το 1979 επί προεδρίας του Κοσμά Χατζηχαραλάμπους, με στόχο να ολοκληρωθεί σε τρία χρόνια. Από τα 102 μέλη της ΑΕΚ που είχαν την ιδιότητα του πολιτικού μηχανικού ενδιαφέρον εκδήλωσε μόνο ο Κώστας Μπιτζάνης. Έως το 1982 είχε δημιουργηθεί ο σκελετός του γηπέδου, αλλά όχι η οροφή. Από το 1982 έως το 1985 στο γήπεδο δεν πραγματοποιήθηκε καμία εργασία. Το 1985 ολοκληρώθηκε η κατασκευή της οροφής. Το 1986 οι Ζουγανέλης, Κριμιτσάς, Γαβριήλ και Ερτσού προχώρησαν σε ενέργειες ώστε να δημοπρατηθεί το γήπεδο αλλά μετά από περικοπές 42% το έργο έμεινε στάσιμο για 18 μήνες μέχρι να απεγκλωβιστεί από το Δημόσιο. Η παρουσία του Μάκη Ψωμιάδη στα διοικητικά της ΑΕΚ είχε ως αποτέλεσμα να γίνουν ορισμένες διορθώσεις στο γήπεδο, οι οποίες όχι μόνο δεν ήταν απαραίτητες αλλά δημιούργησαν μεγάλα χρέη δίχως να προσφέρουν κάποιο αποτέλεσμα στην εικόνα του γηπέδου.Από τον Απρίλιο του 1989, επί της διοικήσεως του Τάκη Δημητρακόπουλου, ξεκίνησε η προσπάθεια αποπεράτωσης του γηπέδου η οποία καρποφόρησε μετά από πολλές δυσκολίες και με τη βοήθεια εταιρειών και επιχειρήσεων που βοήθησαν την ΑΕΚ. Μετά από 15 χρόνια κατά τα οποία η ομάδα καλαθοσφαίρισης δεν είχε σταθερή έδρα απέκτησε το δικό της ιδιόκτητο κλειστό γήπεδο. Το κόστος του γηπέδου το 1989 ήταν 20.000.000 δραχμές για την ολοκλήρωση του αγωνιστικού χώρου (8.500.000 δρχ. για το παρκέ και 2.400.000 δρχ για τις ιταλικές μπασκέτες) και των γύρω αιθουσών. Υπολοίπονταν 30.000.000 δρχ. για να γίνει η διαμόρφωση των χώρων κάτω από τις εξέδρες. Η διοίκηση της ΑΕΚ είχε εισπράξει το 1984 7.000.000 δρχ., πλήρωσε η ίδια 25.000.000 δρχ. και περίμενε ακόμη 10.000.000 από τη ΓΓΑ. Το γήπεδο θύμιζε ρωμαϊκή αρένα, είχε αμφιθεατρική όψη και φιλοξενούσε 2.000 θεατές. Περιελάμβανε τέσσερις χώρους αποδυτηρίων, αίθουσα γυμναστικής, αίθουσα για βάρη και κυλικείο που συνδεόταν με το γήπεδου του ποδοσφαίρου, ενώ είχε 4 εξόδους. Το σχήμα του γηπέδου δεν ήταν κυκλικό καθώς το πέταλο της θύρας 21 έβγαινε μέσα στον αγωνιστικό χώρο με αποτέλεσμα να μειώνεται η χωρητικότητα κατά 400 θέσεις. Αυτό ήταν συνέπεια του σχεδιασμού του γηπέδου καθώς δίπλα στο γήπεδο βρισκόταν το Άλσος της Νέας Φιλαδέλφειας, που είναι προστατευόμενος δασικός χώρος και ως εκ τούτου δεν επιτρεπόταν η επέκταση του γηπέδου κατά 2 μέτρα που διεκδίκησε η ΑΕΚ. Ο βαθμός επικινδυνότητας του γηπέδου υπήρξε υψηλός λόγω της κατασκευής του καθώς οι θεατές βρίσκονταν πολύ κοντά στον αγωνιστικό χώρο γεγονός που εγκυμονούσε κινδύνους για τους αθλητές αλλά και για συμπλοκές μεταξύ των θεατών. Γιώργος Βαλαβάνης, Περιοδικό Το Τρίποντο, άρθρο: «Ρωμαϊκή Αρένα! Το κλειστό της ΑΕΚ τελείωσε οι αντίπαλοι πρέπει να τρέμουν», 24 Οκτωβρίου 1989, τεύχος 50, σελ. 50-51 38°02′13.04″N 23°44′29.04″E
Αετός Εύβοιας

Ο Αετός είναι οικισμός της Εύβοιας. Είναι έδρα ομώνυμης τοπικής κοινότητας, της δημοτικής κοινότητας και δήμου Καρύστου, της περιφερειακής ενότητας (τέως νομού) Ευβοίας, στην περιφέρεια Στερεάς Ελλάδας. Στην τοπική κοινότητα Αετού ανήκουν και οι οικισμοί Ακρωτήρι, Μετόχι και Μπούρος. Παλαιότερα, ο Αετός ανήκε στην επαρχία Καρυστίας του νομού Ευβοίας, στο γεωγραφικό διαμέρισμα Στερεάς Ελλάδας. Ο οικισμός χωρίζεται στον Κάτω Αετό, όπου βρίσκονται οι υπηρεσίες της τοπικής κοινότητας και στον Άνω Αετό με τις περισσότερες εκκλησίες και άλλα αξιοθέατα.

 Ο Αετός βρίσκεται στη Ν. Εύβοια, 2 χλμ. A.ΒΑ. της Καρύστου, σε υψόμετρο 40. Η ομώνυμη τοπική κοινότητα είναι χαρακτηρισμένη ως αγροτικός ημιορεινός οικισμός, με έκταση 27,925 χμ². Από την αρχαία εποχή η ευρύτερη περιοχή της Καρύστου ήταν γνωστή για το περίφημο πρασινόλευκο μάρμαρο με τις σμαραγδοπράσινες φλέβες, την «Καρυστία και Στυρία λίθο» (cipollino «κρεμμυδάκι») το οποίο εξορύσσονταν από τα Στύρα μέχρι τις δυτικές υπώρειες του όρους της Οχης. Ονομάσθηκε σιπολίνης (cipollino), επειδή οι εναλλασσόμενες λευκές και πράσινες ταινίες του θυμίζουν επάλληλους φλοιούς κρεμμυδιού. Το μάρμαρο αυτό χρησιμοποιήθηκε κυρίως στην Ρωμαϊκή εποχή, κατά την οποία η ζήτησή του ήταν πολύ μεγάλη, πιο πολύ με την μορφή των μονόλιθων, μεγάλων διαστάσεων, ορισμένοι εκ των οποίων διασώζονται στην περιοχή ΒΔ του Αετού. (σε παρένθεση ο πληθυσμός της τοπικής κοινότητας) (σε παρένθεση ο πληθυσμός της τοπικής κοινότητας) Κατά τη διοικητική διαίρεση της Ελλάδας με το σχέδιο «Καποδίστριας», μέχρι το 2010, ο Αετός ανήκε στο Τοπικό Διαμέρισμα Αετού, του πρώην Δήμου Καρύστου του Νομού Ευβοίας. Η εκκλησία του Αγίου Ιωάννη, στον Άνω Αετό Οι παραλίες Μάρμαρα και Άη Θανάσης στον Κάτω ΑετόΣτην περιοχή, ο Οικοδομικός Συνεταιρισμός Μονίμων Αξιωματικών Αεροπορίας «ΙΚΑΡΟΣ» αγόρασε το έτος 1990 έκταση 1018 στρεμμάτων. Την έκταση αυτή πολεοδόμησε με την δημιουργία 850 οικοπέδων εμβαδού 500 τ.μ. το καθένα και με το Π.Δ. από 18.2.1997 (ΦΕΚ 180Δ/11.3.1997) εγκρίθηκε η πολεοδομική μελέτη και το ρυμοτομικό σχέδιο του οικισμού. Εγκυκλοπαίδεια Πάπυρος Λαρούς Μπριτάνικα, 1978, 2006 (ΠΛΜ) Εγκυκλοπαίδεια Πάπυρος Λαρούς, εκδ. 1963 (ΠΛ) Εγκυκλοπαίδεια Δομή, 2002-4 Οργανισμός εκδόσεων «Ελλάδα», χάρτες (Βαρελάς) Περιοδικό «Διακοπές», εκδ. Δ.Ο.Λ., 2010 Χάρτες «ROAD» Ελληνική Στατιστική Αρχή (ΕΣΑ) https://www.statistics.gr/el/2011-census-pop-hous eetaa.gr https://buk.gr/el/
Ομοσπονδία Ποδοσφαίρου Νικαράγουας

Η Ομοσπονδία Ποδοσφαίρου Νικαράγουας (ισπανικά: Federación Nicaragüense de Fútbol, FENIFUT) είναι το ανώτατο διοικητικό όργανο όσον αφορά το άθλημα του ποδοσφαίρου στη Νικαράγουα. Είναι υπεύθυνη για την οργάνωση και λειτουργία των εθνικών ομάδων ανδρών, γυναικών και νέων της Νικαράγουας. Διοργανώνει επίσης το πρωτάθλημα ποδοσφαίρου του ανώτατου επιπέδου ποδοσφαιρικής κατηγορίας της χώρας.

 Ως ημερομηνία ίδρυσής της θεωρείται η 3η Νοεμβρίου του 1931, όταν συστάθηκε από την «Εθνική Επιτροπή Αθλητισμού» (Comisión Nacional de Deportes) με την ονομασία «Γενική Γραμματεία του Ποδοσφαίρου» (Secretaría General de Fútbol), ενώ ο Τόμας Κράνσο ανέλαβε πρώτος γενικός γραμματέας, με τον Κάρλος Πατσέκο Ροδρίγες ως βοηθό γραμματέα. Σε συνέδριο που πραγματοποιήθηκε στο Ρίο ντε Τζανέιρο, στις 22 και 23 Ιουνίου του 1950, με τον Χοσέ Μπενίτο Ραμίρες γραμματέα της Εθνικής Επιτροπής Αθλητισμού, η Νικαράγουα έγινε δεκτή ως μέλος της Διεθνούς Ποδοσφαιρικής Ομοσπονδίας (FIFA). Το 1958 πήρε την ονομασία «Ομοσπονδία Ποδοσφαίρου Νικαράγουας» (Federación Nicaragüense de Fútbol). Επίσημος ιστότοπος
Γκαμπριέλ Κόστα

Ο Γκαμπριέλ Κόστα (Gabriel Arcanjo Ferreira da Costa, γενν. το 1954) είναι πολιτικός, πρωθυπουργός του Σάο Τομέ και Πρίνσιπε, από τις 12 Δεκεμβρίου 2012 ως τις 25 Νοεμβρίου 2014. Υπηρέτησε ξανά στην πρωθυπουργία αλλά για βραχύβιο χρονικό διάστημα, από τις 28 Μαρτίου ως τις 7 Οκτωβρίου 2002.

 Ο Κόστα υπηρέτησε ως πρεσβευτής στην Πορτογαλία από το 2000 ως το 2002. Τον Απρίλιο του 2002 διορίστηκε πρωθυπουργός και ηγήθηκε κυβέρνησης συνασπισμού. Ωστόσο, απολύθηκε στις 27 Σεπτεμβρίου 2002 από τον Πρόεδρο Φραντίκε ντε Μενέζες έπειτα από αναταραχή στο στράτευμα με αφορμή κάποιες αμφιλεγόμενες κρίσεις. Στις 3 Δεκεμβρίου 2012 ο Κόστα διορίστηκε ξανά στο πρωθυπουργικό αξίωμα από τον Πρόεδρο Μανουέλ Πίντο ντα Κόστα, έπειτα από την απόλυση του Πατρίς Τροβοάντα, ο οποίος απώλεσε την πλειοψηφία των εδρών του κόμματός του έπειτα από πρόταση δυσπιστίας.